Valtiovarainministeriö	ASETTAMISPÄÄTÖS	VM121:00/2003	

	3.11.2003

Tuottavuuden toimenpideohjelma

Asettaminen	
	Valtiovarainministeriö on tänään asettanut tuottavuuden toimenpideohjelman sekä sen johtoryhmän ja hankkeiden vastuuhenkilöt varmistamaan riittävät julkisen hallinnon ja julkisten palvelujen tuottavuutta ja tehokkuutta lisäävät uudistukset.	

Toimikausi	
	3.11.2003 - 31.12.2007  	

Tausta	
	Ohjelma toteuttaa julkisen hallinnon ja palvelutuotannon tuottavuuden lisäämis- ja  tehostamistavoitteita, jotka on asetettu pääministeri Matti Vanhasen hallituksen strategia-asiakirjassa (valtioneuvoston periaatepäätös 25.9.2003) kohdassa 1. (Hallituksen työllisyysstrategia ja työllisyyden politiikkaohjelma, talouskasvun ja työllisyyden vahvistaminen). Toimenpideohjelmasta on tarkemmin päätetty strategia-asiakirjan kohdassa 5.5. (Parannetaan julkisen hallinnon ja palvelujen tuottavuutta toimenpideohjelmalla). 

Ohjelman taustana on valtiovarainministeriön 30.8.2002 asettaman ”Valtionhallinnon kilpailukyvyn ja tuottavuuden parantaminen” - hankkeen raportissa (valtiovarainministeriön julkaisuja 1/2003) esitetyt lähtökohdat ja ehdotukset valtiovarainministeriön Talouspolitiikan strategia -ryhmän valmisteleman ”Hyvinvointipalvelujen turvaaminen” - raportin (valtiovarainministeriön julkaisuja 4/2003)  ehdotukset sekä raporttien pohjalta valtiovarainministeriössä tehty jatkovalmistelu.

Ohjelman asettamisen syy

Koko julkista sektoria koskevina ohjelman keskeisinä perusteluina on edellä mainitussa valmistelussa tuotu esiin mm.:
 
-julkisten palvelujen kasvavat kustannukset ja muuta kansantaloutta alhaisempi tai laskeva tuottavuuskehitys, 

-työvoimakilpailun kiristyminen suurten ikäluokkien jäädessä kiihtyvään tahtiin eläkkeelle,

-väestö- ja aluekehityksen julkiselle palvelutuotannolle asettamat muutospaineet.

Valtionhallinnon osalta perusteena on myös jatkaa 90-luvulla toteutettua tuottavuuden ja tehokkuuden lisäämiseen tähtäävää kehittämislinjaa. 90-luvulla kehittämiseen on kuulunut mm.:

-virastomuotoisen toiminnan siirtäminen liikelaitos- ja yhtiömuotoon, palvelujen avaaminen markkinoille,

-tulosohjaus- ja tulosbudjetointi sekä talous- ja henkilöstöhallinnon uudistaminen ja toimivallan hajauttaminen,

-valtion kiinteistöhallinnon uudistaminen ja hankintatoimen kehittäminen.

Kuntasektorissa on lisäksi siirrytty kunnallisen palvelutuotannon rahoittamiseen laskennallisin valtionosuuksin. Lisäksi talouslaman pakottama tiukka budjettilinja on varsinkin 90-luvun alku-puolella pakottanut sekä valtiota että kuntia tuottavuuden ja tehokkuuden lisäämiseen.

Ohjelman lähtökohtina olevissa raporteissa ja muissa selvityksissä on käsitelty julkisen sektorin tuottavuuspotentiaalia, tuottavuutta koskevaa tutkimusta sekä tuottavuuden ja tehokkuuden lisäämisen mahdollisuuksia. Näiden alustavien selvitysten perusteella tuottavuuspotentiaalia on runsaasti ja on olemassa keinoja saada se käyttöön.

Erityisen tuottavuuden ja tehokkuuden lisäämishaasteen aiheuttaa julkisen sektorin henkilöstön vuosikymmenen loppua kohti kasvava siirtyminen vanhuuseläkkeelle, kun suuret ikäluokat tulevat eläkeikään. 

Ohjelman lähtökohtana on varmistaa riittävien tuottavuutta ja tehokkuutta lisäävien uudistusten valmistelun ja toteutuksen jatkuminen ja uusien uudistusten käynnistyminen. 90-luvulla on kehitetty julkisen hallinnon tuottavuuden ja tehokkuuden tutkimusta, mittausta ja tilastointia. Ohjelman lähtökohtana on osaltaan tukea niiden edelleen kehittämistä. Ohjelma palvelee myös osaltaan tulosohjauksen, tulosbudjetoinnin, tilivelvollisuuden ja tulosvastuun kehittämistä. 
	
Tehtävä	
	Ohjelman sisällöllisinä tavoitteina ovat:

- Julkisen hallinnon ja julkisten palvelujen suunniteltu tuottavuuden ja tehokkuuden kasvu, joka on seurausta rakenteellisista ja toiminnallisista uudistuksista. 

- Tuottavuushyötyjen suunnitelmallinen käyttö.

- Julkisten palvelujen rahoitus- ja ohjausjärjestelmä sekä valtionapujärjestelmä kannustavat tuottavuuden ja taloudellisuuden lisäämiseen ja niiden edellyttämiin toiminnallisiin ja rakenteellisiin uudistuksiin ja että valtionosuuksilla ja valtionavuilla rahoitettavan toiminnan tuottavuutta kehitetään.

- Tieto- ja tietoliikennetekniikka otetaan käyttöön ja sovelletaan tuottavuutta lisäävästi.

- Riittäviä työvoimakilpailukykyä ja osaamista lisääviä uudistuksia toteutetaan osana julkisen sektorin rakenteellisia ja toiminnallisia uudistuksia.

- On olemassa riittävästi julkisen sektorin tuottavuuden lisäämistä tukevaa selvitys- ja kehitystyötä ja innovaatioita.

Hallituksen strategia-asiakirjan mukaan:

- valtiovarainministeriö selvittää yhdessä kunkin hallinnonalan kanssa tuottavuuden kehittämismahdollisuudet. Viiden hallinnonalan ohjelman valmistelu aloitetaan välittömästi ja muiden hallinnonalojen osalta vuoden 2004 aikana. Ohjelmien toteuttaminen sisällytetään vuosista 2005-2007 lähtien kehitys- ja talousarvioehdotuksiin,

- valtiovarainministeriö toteuttaa yhdessä valtionosuusministeriöiden ja Suomen Kuntaliiton kanssa selvityksen julkisen palvelutuotannon tuottavuuden kehittämisestä niin, että selvityksen tuloksia voidaan käyttää peruspalveluohjelman laadinnassa ja seurannassa vuodesta 2006 lähtien. Selvitys käynnistetään syksyllä 2003 ja valmistuu 2004,

- toimenpideohjelmassa arvioidaan tuottavuuden ja tehokkuuden mittaamis- ja arviointimenetelmien kehittämistarve,

- valtiovarainministeriö käynnistää syksyllä 2003 julkisen sektorin henkilöstöjärjestöjen kanssa yhteiset keskustelut riittävien osaamista ja työvoimakilpailukykyä lisäävien toimien toteuttamiseksi osana julkisen sektorin rakenteellisia ja toiminnallisia uudistuksia.

Organisointi	
	Johtoryhmä	
		Puheenjohtaja Juhani Turunen, alivaltiosihteeri, valtiovarainministeriö 	
		Jäsenet:	
		Reino Hjerppe, ylijohtaja, Valtion taloudellinen tutkimuskeskus VATT 	
		Vesa Jatkola, budjettineuvos, valtiovarainministeriö 	
		Heikki Joustie, finanssineuvos, apulaisosastopäällikkö, valtiovarainministeriö 	
		Jaakko Kuusela, projektijohtaja, valtiovarainministeriö 	
		Tuomo Mäki, neuvotteleva virkamies, valtiovarainministeriö 	
		Raili Mäkitalo, neuvotteleva virkamies, valtiovarainministeriö 	
		Vesa Rantala, finanssineuvos, valtiovarainministeriö 	
		
	Ohjelma toteutetaan johtoryhmän asettamina ja ohjaavina hankkeina ja niiden osahankkeina, pääosin valtiovarainministeriön virkatyönä ja yhteistyötahoina olevien muiden ministeriöiden ja organisaatioiden virkatyönä. Ohjelmaa toteutetaan myös tilattavina tutkimuksina, selvityksinä ja konsultointi- ja koulutushankkeina sekä tiedottamisena ja tiedon ja kokemusten vaihtoa toteuttavina tilaisuuksina. Ohjelmaa toteutetaan myös vuorovaikutteisena sähköisenä viestintänä. Ohjelmaan kuuluu kolme selvitys-tyyppistä hanketta ja kolme toimeenpano-tyyppistä hanketta, jotka toteuttavat hallituksen strategia-asiakirjassa todetut tehtävät.

Ohjelman hankkeet ja niiden vastuuhenkilöt ovat seuraavat:

Selvityspainotteiset hankkeet

Hanke 1.  	Julkisen palvelutuotannon tehostamishanke
	vastuuhenkilö neuvotteleva virkamies Raili Mäkitalo
		
Hanke 2: 	Toimintojen ja voimavarojen käytön tehostamishanke
	vastuuhenkilö budjettineuvos Vesa Jatkola

Hanke 3:	Tuottavuuden mittaamis- ja todentamishanke
	vastuuhenkilö finanssineuvos Heikki Joustie

Toteuttamispainotteiset hankkeet

Hanke 4.	Hallinnonalojen tuottavuusohjelmahanke	
	vastuuhenkilö projektijohtaja Jaakko Kuusela 

Hanke 5. 	Julkisen palvelutuotannon tuottavuusohjauksen kehittämishanke
	vastuuhenkilö neuvotteleva virkamies Tuomo Mäki

Hanke 6. 	Tuottavuusyhteistoiminta
	vastuuhenkilö alivaltiosihteeri Juhani Turunen

Johtoryhmä määrää tarkemmin hankkeiden työsuunnitelmista ja kokoonpanoista.
Hankkeiden muut osallistujat nimetään ja kutsutaan ilman erillistä asettamispäätöstä.

Johtoryhmän tehtävänä on ohjelman kokonaisohjaus, hankkeiden yleinen ohjaus ja tulosten seuranta. Johtoryhmä ohjaa, valvoo ja tukee projektijohtajan työtä.

Johtoryhmään voidaan kutsua valtiovarainministeriön ulkopuolisia asiantuntijoita ja jäseniä.

Johtoryhmä nimeää hallinnonalojen seurantaryhmän. Se koostuu hallinnonalojen ministeriöiden tuottavuusohjelmaa varten nimeämistä vastuuhenkilöistä, joiden kunkin vastuulla on ao. hallinnonalan tuottavuusohjelman aikaansaaminen. Hallinnonalojen seurantaryhmän tehtävänä on toimenpideohjelman johtoryhmän tukena edistää ja yleisesti ohjata hallinnonalojen tuottavuusohjelmien laadintaa ja toteuttamista osana kehys-, talousarvio- ja tulosohjausta sekä seurata ja tehdä aloitteita muiden hankkeiden osalta ja edistää niiden tuloksellisuutta ja vaikuttavuutta hallinnonalojen näkökulmasta.

Johtoryhmä päättää muista ohjelman neuvoa-antavista johtoryhmistä ja toimielimistä. 

Projektijohtaja johtaa ohjelmaa ja raportoi siitä toimenpideohjelman johtoryhmälle sekä valmistelee asiat tämän ja muiden johtamista ja ohjausta varten olevien ryhmien käsittelyyn. Projektijohtaja ohjaa hankkeita ja tukee ja varmistaa niiden voimavarat ja muut toimintaedellytykset, tuloksellisuuden ja työn tulosten käytön. Projektijohtaja vastaa ohjelman yleisestä viestinnästä, sidosryhmäsuhteista ja hallinnosta. Ohjelman projektijohtajana on Jaakko Kuusela valtiovarainministeriöstä.

Hankesihteeri on osastosihteeri Helena Korhonen valtiovarainministeriöstä.
	
Kustannukset ja rahoitus	
	Hankkeesta aiheutuneet kustannukset maksetaan valtiovarainministeriön toimintamenoista ja momentilta 28.80.20	

	Valtiovarainministeri	Antti Kalliomäki	

	
	
	Valtiosihteeri	Raimo Sailas	

LIITTEET	
	Hankesuunnitelma	

JAKELU	
	Toimenpideohjelman johtoryhmän, hallinnonalojen seurantaryhmän ja osahankkeiden jäsenet, projektijohtaja sekä hankesihteeri	

TIEDOKSI	
	Valtioneuvoston kanslia ja ministeriöt, Tilastokeskus, Valtiokonttori,  Valtion taloudellinen tutkimuskeskus